Met 'n reputasie wat vinnig besig is om 'n crescendo te bereik op die vooraand van hulle 40ste bestaansjaarviering, is KLIPWERF se nuutste toevoeging tot hulle indrukwekkende versameling CD's 'n opregte en pragtige danksegging. Met GEBED bewys hierdie boorlinge van Suid-Afrika se grootste provinsie, die Noord-Kaap, dat KLIPWERF nie vir een oomblik hulle sukses, uitmuntende verkope en menigte toekennings as vanselfsprekend aanvaar nie. Kobus Visagie, Johannes van der Colff, Gené van Niekerk en Wernich Nagel se geloof en liefde vir hulle Hemelse Vader is 'n alombekende feit, en GEBED eggo elke dankie luidkeels.
GEBED bestaan uit 14 van die allermooiste geestelike liedere. Met nommers soos Jesus Gee Krag, Hy Leef, Sweef Soos 'n Arend en Vrede In My Vader, is die boodskap van hierdie album baie duidelik en nooi hulle die luisteraar uit om saam met hulle hande te vat en te jubel in geloof. Wat hierdie CD nóg meer besonders maak is dat hulle met voorsienigheid gesorg het dat die lirieke tot elkeen van die 14 snitte ingesluit is! Nou kan gesinne, gebedsgroepe en gemeentes heerlik saamsing terwyl hulle geliefde orkes die musiek verskaf. Met hierdie geskenk gun hulle elkeen wat die CD aanskaf die geleentheid om op 'n heerlike interaktiewe manier deel te word van hulle musiek en die Boodskap wat hulle met GEBED uitdra.
Die Hantam, daardie skitterland wat die vier lede "huis" noem, is nie alleen internasionaal bekend vir die skouspelagtige vertoning van blomme wat jaarliks in die vroeë lente na goeie winterreëns die klipperige koppies in 'n tapyt van kleur en natuurwonders tooi nie. 'n Besonderse klip wat in die streek aangetref word is doleriet - 'n basaltgesteente wat die tafelkoppe en kettingkoppies van die streek kenmerk. Net so besonders is hierdie ewe unieke groep wat hulle wortels diep in die dorre aarde van hulle geliefde landstreek het, en juis daarom is dit duidelik dat hulle die woorde van Koos du Plessis se praglied, Gebed, (wat ook hulle titelsnit is), uitlééf:
Net soos die wyse man sy huis op 'n rots gebou het, staan KLIPWERF stewig in die Suid-Afrikaanse musiekindustrie. En net soos hulle tuisstreek 'n klimaat van taamlike uiterstes openbaar, doen KLIPWERF dit ook. Aanhangers kan nou heerlik op 'n saterdag-aand skoffel op Hantam Blokkies of Hantam Toeka en sondag-oggend GEBED in die speler druk en met net soveel oorgawe saam met hierdie baie spesiale orkes dankbetuiging doen. En die klank bly onmiskenbaar KLIPWERF.
KLIPWERF is 'n trefferorkes wat deur die jare soveel sukses bereik het dat hulle totale verkope nou al stewig oor die 1 miljoen verkopekerf trek. Van hulle 19 albums het vyftien Goue status bereik, terwyl ses Platinum status gekry het. Voeg daarby die besonderse eer van hulle prestige SAMA-toekennings en benoemings, en jy besef opnuut hulle is in 'n klas van hulle eie. En na amper 40 super-suksesvolle jare in die bedryf is dit geen wonder nie! Hierdie bekroonde groep maak weer so en tref kolskoot met hulle nuutste CD Hantam Toeka.